CELEX: 32016D0175
Language: hu
Date: 2016-02-08 00:00:00
Title: A Bizottság (EU) 2016/175 végrehajtási határozata (2016. február 8.) a Spanyolország által a 2006/42/EK európai parlamenti és tanácsi irányelv alapján egy bizonyos típusú nagynyomású mosó forgalomba hozatalának megtiltásáról hozott intézkedésről (az értesítés a C(2016) 670. számú dokumentummal történt) (EGT-vonatkozású szöveg)

10.2.2016   
            
            
               HU
            
            
               Az Európai Unió Hivatalos Lapja
            
            
               L 33/12
            
         A BIZOTTSÁG (EU) 2016/175 VÉGREHAJTÁSI HATÁROZATA
   (2016. február 8.)
   a Spanyolország által a 2006/42/EK európai parlamenti és tanácsi irányelv alapján egy bizonyos típusú nagynyomású mosó forgalomba hozatalának megtiltásáról hozott intézkedésről
   
      
         (az értesítés a C(2016) 670. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 11. cikke (3) bekezdésére,
   mivel:
   
               (1)
            
            
               Spanyolország a 2006/42/EK irányelv 11. cikkének (2) bekezdése szerinti eljárásnak megfelelően a Grizzly Gartengeräte GmbH & Co. KG (Németország) által gyártott és a LIDL Supermercados, S.A.U. (Spanyolország) által forgalmazott, Parkside PHD 100 B2 típusú nagynyomású mosó forgalomba hozatalának megtiltására hozott intézkedésről tájékoztatta a Bizottságot.
            
         
               (2)
            
            
               A spanyol hatóságok azzal indokolták intézkedésüket, hogy a nagynyomású mosó nem felel meg a 2006/42/EK irányelv I. mellékletében foglalt alapvető egészségvédelmi és biztonsági követelményeknek.
            
         
               (3)
            
            
               A 2006/42/EK irányelv I. mellékletének 1.5.1. pontja („Villamosenergia-ellátás”) előírja, hogy a villamos energiával működő gépeket úgy kell megtervezni, gyártani és felszerelni, hogy minden elektromos jellegű veszélyt meg lehessen akadályozni. Ugyanezen I. melléklet 1.5.2. pontja („Sztatikus elektromosság”) előírja, hogy a gépet úgy kell megtervezni és gyártani, hogy megakadályozza vagy korlátozza a potenciálisan veszélyes elektrosztatikus feltöltődést, és/vagy el kell azt látni kisütő szerkezettel.
            
         
               (4)
            
            
               A gyártó által a nagynyomású mosóra kiállított EK-megfelelőségi nyilatkozat hivatkozott többek között az EN 60335-2-67:2009 harmonizált szabvány „Háztartási és hasonló jellegű villamos készülékek. Biztonság. 2. rész-67: Kereskedelmi felhasználású padlóápoló és padlótisztító gépek követelményei (IEC 60335-2-67:2002 [Módosítva])+ A1:2005 [Módosítva])” című részére.
            
         
               (5)
            
            
               A spanyol hatóságok szerint a nagynyomású mosónak a következő hiányosságai voltak:
               
                           —
                        
                        
                           a káros vízbehatolás elleni érintésvédelmi osztálya alacsonyabb volt, mint a kézi készülékek esetében előírt IPX7 érintésvédelmi osztály, aminek következtében fennállt az áramütés kockázata. Ez nem volt összhangban a 2006/42/EK irányelv I. melléklete 1.5.1. és 1.5.2. pontjának, valamint az EN 60335-2-67:2009 harmonizált szabvány 6.2. bekezdésének a kézi készülékekre vonatkozó rendelkezéseivel,
                        
                     
                           —
                        
                        
                           az elektromos kábel rövidebb volt 15 m-nél, aminek következtében fennállt az áramütés kockázata. Ez nem volt összhangban a 2006/42/EK irányelv I. melléklete 1.5.1. és 1.5.2. pontjának, valamint az EN 60335-2-67:2009 harmonizált szabvány 25.7. bekezdésének a kézi készülékekre vonatkozó rendelkezéseivel,
                        
                     
                           —
                        
                        
                           a nagynyomású mosón a talajtól kevesebb mint 60 mm-re volt egy nyílás, amelyen keresztül folyadék juthatott a feszültség alatt álló alkatrészekhez, aminek következtében fennállt az áramütés kockázata. Ez nem volt összhangban a 2006/42/EK irányelv I. melléklete 1.5.1. és 1.5.2. pontjának, valamint az EN 60335-2-67:2009 harmonizált szabvány 22.101. bekezdésének rendelkezéseivel.
                        
                     
         
               (6)
            
            
               A Bizottság felkérte a gyártót (Grizzly Gartengeräte GmbH & Co. KG) és a forgalmazót (LIDL Supermercados, S.A.U.), hogy tegyék meg észrevételeiket a spanyol hatóságok intézkedésével kapcsolatban.
            
         
               (7)
            
            
               A gyártótól nem érkezett válasz. A forgalmazó – a képviselőjétől kapott válasz szerint – úgy vélte, hogy a gép egy hordozható készülék, és a kevésbé szigorú műszaki követelmények, alacsonyabb érintésvédelmi osztály és rövidebb elektromos kábel összhangban áll a hordozható készülékekre vonatkozó előírásokkal, míg a spanyol hatóságok által számon kért hiányosságok a kézi készülékekre vonatkozó követelményekhez viszonyítva állnak fenn. A nyílást illetően a forgalmazó úgy vélte, hogy a követelmény teljesült, mivel a nagynyomású mosóban nincsenek feszültség alatt álló alkatrészek kevesebb mint 60 mm-re a talajtól.
            
         
               (8)
            
            
               A rendelkezésre álló dokumentumok szerint az, hogy a spanyol hatóságok és a forgalmazó eltérő mértékű műszaki biztonsági követelményeket vettek figyelembe, közvetlenül összefügg azzal a kérdéssel, hogy a nagynyomású mosót kézi vagy hordozható készüléknek kell-e minősíteni az EN 60335-1 harmonizált szabvány „Háztartási és hasonló jellegű villamos készülékek. Biztonság. 1. rész: Általános követelmények” című részének fogalommeghatározása szerint. Emellett az EN 60335-2-67 szabványt az EN 60335-1 szabvánnyal együtt kell alkalmazni.
            
         
               (9)
            
            
               A spanyol hatóságok által szolgáltatott bizonyítékok és a forgalmazó által elküldött dokumentumok elemzése alapján azt a következtetést lehetett levonni, hogy a nagynyomású mosó kettős felhasználású termék, ami azt jelenti, hogy nemcsak hordozható készülékként lehet használni, ahogy a forgalmazó állítja, hanem kézi készülékként is, miként azt a spanyol hatóságok megjegyezték. Mindenesetre még ha a nagynyomású mosó hordozható készüléknek tekinthető is, kézi készülékként való használatát „ésszerűen előrelátható rendellenes használatnak” lehet tekinteni a 2006/42/EK irányelv I. melléklete 1.1.2. és 1.7.4.1. pontjában előírt, a biztonság beépítésének alapelvei értelmében, amelyek előírják, hogy a gyártónak a gép rendeltetésszerű használatát és ésszerűen előrelátható rendellenes használatát egyaránt figyelembe kell vennie. A nagynyomású mosónak ezért mindenképpen meg kell felelnie a kézi készülékekre vonatkozó szigorúbb műszaki biztonsági követelményeknek.
            
         
               (10)
            
            
               Következésképpen a Grizzly Gartengeräte GmbH & Co. KG (Németország) által gyártott és a LIDL Supermercados, S.A.U. (Spanyolország) által forgalmazott, Parkside PHD 100 B2 típusú nagynyomású mosó nem felel meg a 2006/42/EK irányelv 5. cikke (1) bekezdésének a) pontjában említett alapvető egészségvédelmi és biztonsági követelményeknek. A megfelelés hiánya súlyos kockázatot jelent a felhasználók testi épségére nézve. Ezért a Spanyolország által hozott intézkedést indokoltnak kell tekinteni,
            
         ELFOGADTA EZT A HATÁROZATOT:
   1. cikk
   A Grizzly Gartengeräte GmbH & Co. KG (Németország) által gyártott és a LIDL Supermercados, S.A.U. (Spanyolország) által forgalmazott, Parkside PHD 100 B2 típusú nagynyomású mosó forgalomba hozatalának megtiltására Spanyolország által hozott intézkedés indokolt.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2016. február 8-án.
      
         
            a Bizottság részéről
         
         Elżbieta BIEŃKOWSKA
         
            a Bizottság tagja
         
      
   
   
      (1)  HL L 157., 2006.6.9., 24. o.